SKRIFTLIG FORESPØRGSEL E-0681/00

af Glenys Kinnock (PSE) til Kommissionen

(9. marts 2000)

Om: NGO'ernes deltagelse i drøftelserne om FN's fremtid

Kommissionen bedes oplyse, hvilke forberedelser, der gøres for at inddrage de sydlige NGO'er og civile samfundsorganisationer i drøftelserne på FN's millennium-forum om det civile samfund i maj og FN's millennium-generalforsamling i september?

Samlet svar afgivet på Kommissionens vegne af Poul Nielson på skriftlige forespørgsler E-0681/00 og E-0682/00

(28. april 2000)

Kommissionen har en central rolle i forberedelserne af millenium-topmødet. Kommissionen og medlemsstaterne betragter topmødet (5.-8. september i New York) og de ikke-statslige organisationers (ngo'ernes) forum (22.-26. maj 2000 i FN's hovedkvarter i New York), herunder forberedelsesprocessen, som en lejlighed til at bidrage til de yderligere reformbestræbelser på at styrke FN-systemet. Kommissionen deltager derfor aktivt i forberedelsesprocessen til millenium-topmødet. Den bidrager regelmæssigt til EU-koordineringen i New York og Bruxelles, som indtil nu har beskæftiget sig med sådanne aspekter som varighed, format, emner, civilsamfundets deltagelse og resultater.

Med hensyn til formatet har EU slået til lyd for, at topmødet bliver interaktivt, så der bliver mulighed for en blanding af korte formelle erklæringer med parallelle rundbordsdiskussioner af specifikke emner, hvor menneskerettighedsspørgsmålet bliver det gennemgående tema. I marts 2000 udsendte FN's Generalsekretariat en rapport, som skulle fremme debatten om millenium-topmødet.

Med hensyn til det civile samfunds deltagelse hilser EU det forslag fra FN's Generalforsamlings formand velkommen, hvorefter en talsperson fra millenium-forummet skal tale til millenium-topmødets plenarforsamling.

Med hensyn til resultaterne går EU ind for en kortfattet politisk erklæring, hvor stats- og regeringscheferne giver udtryk for deres tilslutning til FN's mål, principper og idealer, og som kan vedføjes formandens rapporter om rundbordsdiskussionerne.

Kommissionens formand vil være til stede ved topmødet og tale til plenarforsamlingen. Desuden håber Kommissionen, at den får mulighed for at deltage i en af de fire diskussionsgrupper.

Som forberedelse til millenium-generalsamlingen og Generalsekretariatets rapport til millenium-generalsamlingen er der allerede afholdt fem uformelle regionale høringer i samarbejde med FN's fem regionale kommissioner for at få nye idéer og forslag til, hvordan men bedst styrker FN, så systemet er i stand til at tage fremtidens udfordringer op på det freds- og sikkerhedsmæssige område og med hensyn til udvikling, humanitære anliggender og menneskerettigheder. FN inviterede repræsentanter for det civile samfund til at deltage på linje med medlemsstaterne.

Millenium-forummet vil bringe repræsentanter for det civile samfund fra hele verden sammen. Det vil blive en begivenhed af rådgivende karakter, og deltagerne vil blive udvalgt på grundlag af kriterier såsom køn, emne, ekspertise og geografisk tilhørsforhold. Ikke kun de traditionelle ikke-statslige organisationer, men også andre større grupper såsom ungdommen, parlamentarikere, lokale myndigheder, indfødte befolkninger, forskningsinstitutioner og akademiske institutioner, den private sektor og prominente personer såsom nobelpristagere vil være repræsenteret.

For yderligere oplysninger anbefales det at konsultere følgende websteder på Internettet:

http://www.un.org/millenium (FN's Internet-websted);

http://www.globalpolicy.org/ngos/docs99/gpfrep.htm (webstedet for Global Policy Forum).